**Ennakkotietoa Kirjapajan syksystä 2014**

|  |  |
| --- | --- |
| **Yhteiskunta, kulttuuri, filosofia** |  |
| Haavisto | Lipunnosto |
| Heikka | Vapaina ja tasavertaisina |
| Teronen -Vuolle | Urana olympiakisat |
| Teronen -Vuolle | Suoralta ei voi oikasta |
| Muista myös: | Neljä kirjaa |
| Räisänen | Taistelua ja tulkintaa - Raamatuntutkijan tarina |
| Kakkuri | Suomalainen herätys |
| Järvinen | Kaikella kunnioituksella |
| Kolbe | Yläluokka |
| Kuokka | Kevätjää |
| Serafim Seppälä | Ikonin filosofia |
| Tulusto | Kissan kanssa |
| Juvonen | Valon paletti |
| Ojanen | Lapsen filosofia |
| **Psykologia, elämäntaito, hyvinvointi** |  |
| Santapukki | Vapausvoima |
| Reinikainen | Elämässä eteenpäin |
| Kinnunen | Isovanhemmuuden aika |
| Valtavaara | Syyllinen olo |
| Ijäs | Valoa vanhuuteen |
| Moilanen | Sitä parempi soppa |
| Pruuki - Orsila | Hoitavan tarinen helmiä |
| **Runo- ja lahjakirjat** |  |
| Kaskinen - Immonen | Kiireettömyyden lahja |
| Laaninen -Immonen | Onnen hetkiä |
| Castrén - Immonen | Anna elämän kantaa |
| Paavilainen -Paavilainen | Mummolan kirja |
| Paavilainen  | Valovoimaa |
| Hietamies - Maanavilja | Tonttufilosofiaa |
| Hietamies - Immonen | Elämä maistuu hyvältä - Nalleviisautta |
| Leinonen | Hoida meitä hiljaisuus |
| Hietanen (käänn.) | Paljon, paljon onnea |
| **Hengellinen elämä, teologia** |  |
| Vikström | Sana tulee näkyväksi |
| Kettunen | Häpeästä hyväksyntään |
| Hakola - Huttunen - Lehtipuu | Maan suola - Kirkkokäsikirja |
| Lindqvist | Pieni kirja ihmisestä |
| Mannermaa | Pieni kirja Jumalasta |
| Jokinen | Näkemisen portilla |
| Kaskinen & al. | Sanan aika |
| Nouwen | Sydämen levollisuudesta |
| Norwichlainen | Jumalan rakkauden ilmestys |
| Kuronen | Karjalaisii katkismus |
| De Mello | Lähteillä |
| **Musiikki** |  |
| Lampinen | Parasta on laulaa |
|  |  |
| **Harrastukset** |  |
| Jylhä - Jylhä | Kesytä pallo |

**Yhteiskunta, kulttuuri, filosofia**

***Suomalaisen identiteetin jäljillä***

**PEKKA HAAVISTO**

**Lipunnosto**

**ja räätälin viisaus**

*Fredrika Runeberg oli käytännön ihminen. Hän ompeli kokeeksi Topeliusten vinoraitalippumallin, ja kirjoitti sitten Topeliukselle: ”Nimittäkää sitä sitten vaikka ’naisten juoneksi’, ’räätälinviisaudeksi’ tai miten Herra Professori vain haluaa, mutta minun on kuitenkin sanottava, että mieleeni nousi epäily, olisiko tuo kaunis lippu oikein käytännöllinen. Reunat tulevat viistoon, ommeltaessa sitä on vaikeaa päärmätä, ja langat vetävät vinoon.” Kirjeeseen Fredrika Runeberg liitti mukaan malliompeleensa.*

Siniristilippu liehuu saloissa useana päivänä vuodessa. Lipunnoston arvoiset päivät tekevät näkyväksi kansallista historiaamme ja kulttuuriamme. Liehuessaan lippu muistuttaa meitä lukemattomista erilaisista tarinoista, iloista ja suruista. Lippumme ei ole vain historiaa vaan myös tätä päivää.

Pekka Haavisto pohtii, millainen oikeastaan on liputuspäivien Suomi. Ketä ja mitä lipunnostolla halutaan muistaa, ja mitä nuo päivät kertovat suomalaisesta yhteiskunnasta ja kulttuurista? **Lipunnosto** vie lukijan Dag Hammarskjöldin koneen hylylle, Lucinda Hagmanin naisvoimaa uhkuvaan puhetilaisuuteen ja Snellmanin Saima-lehden toimitukseen. Teos kuljettaa lukijaa historiassa ja nykyajassa. Liputuspäivien takaa esiin piirtyy moni-ilmeinen Suomi.

**PEKKA HAAVISTO** on kehitys- ja omistajaohjausministeri. Hän on kokenut erityisedustaja Afrikan kriiseissä, ja hän on toiminut myös vihreiden ja Euroopan vihreän puolueen puheenjohtajana sekä EU:n erityisedustajana ja YK:n neuvonantajana. Haavisto oli presidenttiehdokkaana vuonna 2012.

Koko: **130 x 210** mm; n. 220 s.

**ISBN 978-952-288-065-9; Kl 90.2;** Ennakkohinta sid. **34,90**; **10/2014**

**E-kirja: ISBN 978-952-288-131-1;** Ennakkohinta **24,90**; **10/2014**

***Aihe, jota ei voi sivuuttaa***

**MIKKO HEIKKA**

**Vapaina ja tasavertaisina**

**Ihmisoikeudet uskontojen näkökulmasta**

YK hyväksyi ihmisoikeuksien yleismaailmallisen julistuksen vuonna 1948. Se ei ole kuitenkaan taannut ihmisoikeuksien toteutumista. Julistuksessa määriteltyjä ihmisoikeuksia on loukattu ja loukataan jatkuvasti joka puolella maailmaa – myös uskonnollisin perustein.

Mikko Heikka pureutuu kristillisten kirkkokuntien, islamin ja juutalaisuuden suhteeseen ihmisoikeuksiin. Miten uskonnot suhtautuvat naisten ja homoseksuaalien ihmisoikeuksiin? Mitä ne opettavat abortista, ehkäisystä tai eutanasiasta? Miten uskonnot suhtautuvat valtioiden harjoittamiin ihmisoikeuksien loukkauksiin? Miten ne suhtautuvat globaalitalouteen, finanssimarkkinoihin tai ilmastomuutokseen? Miten uskonnot edistävät köyhien ihmisoikeuksia? Heikka käsittelee näitä ja lukuisia muita ajankohtaisia ihmisoikeuskysymyksiä kunkin uskonnon opinkäsitysten pohjalta.

**MIKKO HEIKKA** on Espoon hiippakunnan emerituspiispa. Hän on osallistunut julkisuudessa aktiivisesti keskusteluun yhteiskunnan oikeudenmukaisuudesta ja tasa-arvosta. Hän on toiminut myös puheenjohtajana Suomen luterilaisen kirkon asettamissa työryhmissä, joissa on käsitelty naisten ja homoseksuaalien asemaa kirkossa.

Koko: **135 x 210** mm; n. 224 s.

**ISBN 978-952-288-138-0**, **Kl 32.2**; Ennakkohinta sid. **32,90**; 9/2014

***Olympiahistoriaa kuudelta vuosikymmeneltä***

**ARTO TERONEN JA JOUKO VUOLLE**

**Urana olympiakisat**

**Peter Tallbergin tuulinen elämä**

Peter Tallberg (s. 1937) on viisinkertainen olympiapurjehtija ja Kansainvälisen olympiakomitean jäsen vuodesta 1976 lähtien. Urheilijana hänen viimeisiksi kisoikseen jäi Moskovan olympialaiset, mutta hänen ainutlaatuinen ura urheilumaailman näköalapaikalla on jatkunut. Se on kuljettanut häntä ympäri maailman ainutkertaisiin tilanteisiin sekä tapaamaan maailman silmäätekeviä ja urheilun huippuja.

Tallbergin elämä ei ole ollut tuulista ainoastaan purjehtijana, vaan myös muussa elämässä hän on joutunut kokemaan sekä myötä että vastatuulia, oli sitten kysymys perheyrityksen liikkeenjohdosta tai paikoista suomalaisen urheiluelämän päättävissä elimissä. Peter Tallbergin kokemukset ja muistot monipuolisen elämän varrelta, urheilun kansainvälisistä ja myös kotimaan tehtävistä luovat yli puoli vuosisataa ajankuvaa aina sodanjälkeisistä vuosista ja Helsingin olympiakisoista lähtien.

**ARTO TERONEN** ja **JOUKO VUOLLE** ovat kokeneita urheilutoimittajia ja -kirjailijoita. He ovat tehneet yhdessä suosittua **Kiveen hakatut** -radiosarjaa ja -kirjoja sekä teokset **Taiteilijakukkulalla** (2012) ja **Pelimies Jerry Salmi** (2013).

Koko: **140 x 210** mm; n. **192** s.

**ISBN 978-952-288-140-3; Kl 99**/**79.1**; Ennakkohinta sid. **34,90**; 10/2014

***Lisää elämää vuosiin***

**ARTO TERONEN JA JOUKO VUOLLE**

**Suoralta ei voi oikaista**

**Liikuntatutkimusta ja tiedekulttuuria kuudelta vuosikymmeneltä**

Emeritusprofessori Paavo Komi (s. 1940) on yksi tunnetuimmista suomalaisista liikuntatieteilijöistä. Hän on johtanut useita kansainvälisiä liikuntatieteen organisaatioita ja toiminut aktiivisesti myös Kansainvälisen olympiakomitean (KOK:n) tehtävissä.

Yhdysvalloissa väitöskirjansa tehnyt Komi oli 1970-luvulta lähtien tärkeässä roolissa kehittämässä Jyväskylän liikuntatieteellistä toimintaa ja kansainvälisyytensä ansiosta nostamassa Jyväskylää erityisesti biomekaniikan tutkimuksen kansainväliseksi huippuyksiköksi. Komi on vihitty kunniatohtoriksi seitsemässä eri yliopistossa ja hän on saanut KOK:n merkittävimmän huomionosoituksen, Olympic order -ketjun.

Aktiivisena toimijana Paavo Komi on aina toteuttanut Sir Roger Bannisterin ohjetta: ”Älkää yrittäkö etsiä lisää vuosia elämään vaan lisää elämää vuosiin.”

Koko: **145 x 210** mm; n. **208** s.

**ISBN 978-952-288-139-7;** Kl **99**/ **79.1**; Ennakkohinta sid. **34,90**; **6/2014**

***Saako kirkossa ajatella?***

**HEIKKI RÄISÄNEN**

**Taistelua ja tulkintaa**

**Raamatuntutkijan tarina**

Heikki Räisänen on tehnyt merkittävän ja värikkään uran professorina ja kansainvälisesti arvostettuna raamatuntutkijana. Hänen tutkimustuloksensa ovat herättäneet paitsi kiitosta myös kiistoja ja vastustusta jo vuosikymmenien ajan. Muistelmissaan Räisänen palaa yliopistomaailmaan, maailmankatsomuksensa muotoutumisen ja kansainvälisen menestyksen vuosiin. Kirjassa luodaan katsaus kirjoittajan lapsuuteen ja nuoruuteen ja palataan kirjeenvaihtoon ystävien ja kollegojen kanssa. Räisäsen tutkimustulosten vastaanotto niin kotimaassa kuin maailmalla saa runsaasti huomiota. Eloisa tyyli tekee tekstin yleistajuiseksi ja ymmärrettäväksi. Teosta lukee paikoin kuin parhainta jännityskertomusta.

Emeritusprofessori **HEIKKI RÄISÄNEN** on toiminut Uuden testamentin eksegetiikan professorina Helsingin yliopistossa sekä tutkija- ja akatemiaprofessorina. Hän oli Suomen Akatemian huippuyksikön johtaja 1994–2005. Hän on kansainvälisesti arvostetuimpia tutkijoita alallaan.

Koko: **155 x 240** mm; n. **420** s.

**ISBN 978-952-288-132-8**; **Kl 99.1**; Ennakkohinta sid. 37,90; 9/ 2014

***Nälkävuosista Nokia-missioon***

**TEEMU KAKKURI**

**Suomalainen herätys**

Maallikkopuhuja saarnaamassa parannusta rukoushuoneella. Asuntoautojen letka matkalla suviseuroihin. Torin laidalla kaiuttimista kuuluva laulu ja kitarasäestys. Huivipäiset mummot tuvan penkeillä. Kesäjuhlilla esitetty huolestunut julkilausuma yhteiskunnan maallistumisesta. Herätysliikkeistä piirtyy monenlaisia mielikuvia.

Herätyskristillisyys on vaikuttanut monin tavoin suomalaiseen kulttuuriin ja uskonnolliseen ajatteluun. Herätysliikkeet ovat haastaneet kirkon ja muokanneet käsityksiä uskosta, elämästä ja yhteiskunnasta. Suurella osalla suomalaisista on jonkinlainen kosketus niiden toimintaan. Mitä niistä tulisi tietää? Miten ne ovat syntyneet, ja miten ne nykyään vaikuttavat?

**TEEMU KAKKURI** on teologian tohtori, joka on perehtynyt erityisesti herätyskristillisyyden historiaan. Hän asuu Keravalla. Hänet tunnetaan myös kirkollisena verkkokeskustelijana ja blogistina.

Koko: **200 x 230** mm; n. **220** s.

**ISBN 978-952-288-134-2**; **Kl 28.71**; Ennakkohinta sid. **38,90**; **10/2014**

***Aihe, josta useimmiten vaietaan***

**KATRIINA JÄRVINEN**

**Kaikella kunnioituksella**

**Irtiottoja vanhempien vallasta**

Vanhempiaan ei voi valita, sanotaan. Joskus kuitenkin houkuttaisi. Omat arvot ja elämänvalinnat voivat olla ristiriidassa vanhempien näkemysten kanssa, vanhempi haluaa hallita aikuisen lapsen elämää tai heittäytyy itse pahaa oloaan muihin purkavaksi lapseksi. Välit ovat koetuksella tai ne voivat katketa kokonaan.

Katriina Järvinen tarkastelee teoksessaan aikuisten lasten ja vanhempien suhteen kipukohtia. Vaatimus vanhempien kunnioittamisesta elää kulttuurissamme voimakkaana, mutta entä, kun omat ja vanhempien arvot törmäävät tai kun kunnioituksen sijaan on valittava oma hyvinvointi? Mahtuuko keskustelu kunnioituksen piiriin? Ennemminkö sittenkin laiha sopu kuin välien katkeaminen?

Puhutteleva teos nostaa esiin vaietun aiheen ja haastaa pohtimaan vanhemmuutta, yksilön vastuuta ja vapautta sekä perheyhteyden ja juurien merkitystä aikanamme.

**KATRIINA JÄRVINEN** on sosiaalipsykologi ja antropologi, psykoterapeutti ja kouluttaja. Hän opettaa Helsingin yliopiston Avoimessa yliopistossa. Hän on kirjoittanut mm. teokset **Luokkaretkellä hyvinvointiyhteiskunnassa** (2008, yhdessä Laura Kolben kanssa) ja **Vapaa nainen törmää todellisuuteen** (2010, yhdessä Tuulikki Pietilän kanssa). Järvinen on palkittu teoksistaan Marja-Liisa Vartio -palkinnolla ja Elsa Enäjärvi-Haavion palkinnolla.

Koko: **135 x 210** mm; n. **200** s.

**ISBN 978-952-288-123-6; Kl 14.8/17.1;** Ennakkohinta nid. liepeellinen **31,90**; **8/2014**

**E-kirja: ISBN 978-952-288-145-8**; Ennakkohinta **22,90**; **9/2014**

***Pröystäilyä vai kulttuuritahtoa ja hiljaista eleganssia?***

**LAURA KOLBE**

**Yläluokka**

**Olemisen sietämätön vaikeus**

Hyvä- ja huono-osaisuudesta ja yhteiskuntaluokkien eroista on viime vuosina keskusteltu vireästi, mutta yläluokka on säilyttänyt salaperäisen auransa. Millainen on yläluokka tämän päivän Suomessa, kuka siihen kuuluu, millaisin eväin sinne kivutaan tai kenties singahdetaan?

Laura Kolbe tarkastelee teoksessaan yläluokkaa, sen arvoja ja elämäntapaa. Mikä luonnehtii aikamme yläluokkaa? Miten aiempien vuosisatojen eliitin itseymmärrys ja ihanteet elävät tämän päivän menestyjien ja huippuosaajien maailmassa? Tasa-arvoiseksi ymmärretyssä Suomessa ei yleensä ole katsottu hyvällä oman menestyksen tai varallisuuden näyttämistä, mutta saako tai haluaako yläluokka jälleen näkyä aiempaa enemmän?

**LAURA KOLBE** on Euroopan historian professori Helsingin yliopistossa. Hän on kirjoittanut lukuisia teoksia historian ja kulttuurin aihepiireistä, mm. **Luokkaretkellä hyvinvointiyhteiskunnassa** (2007, yhdessä Katriina Järvisen kanssa) ja **Ihanuuksien ihmemaa** (2010).

Koko: **135 x 210** mm; n. **180** s.

**ISBN 978-952-288-123-6 ; Kl 30.11/ 92**; Ennakkohinta nid., liepeellinen **32,90; 10/2014**

***Rehellinen ja intensiivinen kehityskertomus***

**PAULIINA KUOKKA**

**Kevätjää**

*Kevätjää on pehmeää sohjoa, jonka lävitse hulahtaa äänettömästi hyytävään pimeään, ilman varoituksia. Mitäs tulit, sanoo jää, ja Jumala.*

*Toisaalta: se voi kantaa arvaamattomasti silloinkin, kun oma itsesuojeluvaisto tahtoo estää luottamasta elämäänsä sen varaan enää lainkaan.*

Jo pienenä tyttö ihmettelee, miksi olo on niin ulkopuolinen ja miksi hänestä tuntuu, ettei tiedä läheisistään kaikkea. Hän syö välillä tuhdisti, rukoilee kirkkoa vierastavasta perheestään huolimatta, ihastuu saavuttamattomaan poikaan. Kun elämä kolhii rankasti, miten siihen voi suhtautua? Masentumalla, addiktoitumalla ruokaan tai juoksemiseen, ripustautumalla milloin mihinkin tai kehenkin. Tai hankkimalla lentolupakirjan. Nuori nainen myös opiskelee papiksi, mutta miten 2000-luvun kirkko suhtautuu lampaisiinsa?

Pauliina Kuokan kieli on kaunista, jopa lyyristä, ja taitava itsereflektiivinen, läpirehellinen kerronta koukuttaa lukemaan.

**PAULIINA KUOKKA** on sosiaalityön opiskelija ja pappi. Tätä ennen hän on julkaissut teoksen **Ehkä sittenkin joku** (2009).

Koko: **130 x 195** mm; n. **240** s.

**ISBN 978-952-288-128-1; Kl 99.1 /17.3**; Ennakkohinta sid. **29,80**; **9/2014**

***Syväluotaus pyhän kuvan merkitykseen***

**SERAFIM SEPPÄLÄ**

**Ikonin filosofia**

*”Kristuksen kasvoissa ikuisuus kiteytyy aikaan ja aika puhkeaa ikuisuudeksi.”*

Ikonit ilmentävät visuaalisesti hengellisyyden kieltä. Serafim Seppälä astuu sisään ikonien maailmaan ja tarkastelee niitä keinoja, joilla ikoni välittää sanomansa. Miksi ikonit ovat sellaisia kuin ovat? Miten aika ja tila jäsentyvät ikoneissa? Millaista on ikoninen liike? Miten ikonien kasvot puhuttelevat? Millainen on ikoninen valo? Seppälä avaa idän kirkon klassista kuvateologiaa kiinnostavasti tuoreesta näkökulmasta. Kauniit värivalokuvat täydentävät tekstiä.

**SERAFIM SEPPÄLÄ** (FT, s. 1970) on ortodoksinen pappismunkki ja diakoni, joka toimii systemaattisen teologian ja patristiikan professorina Itä-Suomen yliopistossa. Hänen aiempia teoksiaan ovat muun muassa **Vapaus** (2007), **Araratista itään** (2007), **Kultainen Jerusalem** (2008**), Kauneus**(2010), **Missä on liikaa, sieltä puuttuu jotakin**(2012) ja **Naiseus** (2013).

Koko: **190 x 210** mm; n. **14**0 s.

**ISBN 978-952-288-088-8; Kl 74.3**; Ennakkohinta sid. **33,90**; **9/2014**

|  |
| --- |
|  |
|  |

***Hauskoja ja koskettavia tarinoita eläinten ystävälle***

**RIITTA TULUSTO**

**Kissan kanssa**

**Ystävyyttä ja yllätyksiä**

Kissat ovat vahvasti omia persooniaan. Ne elävät omaa kissanelämäänsä, mutta niillä on myös hyvä, syvä suhde ihmisen kanssa. Tässä kirjassa kissa on pääosassa. On villi Ulla, karismaattinen Hyrsy ja ärtsy Iiris, kaunis Kissamaaria ja sohvaperuna Manu. Yli kaksikymmentä kissapersoonaa.

Kissoistaan ja elämästään niiden kanssa kertoo joukko kissaihmisiä, muun muassa Tarja Halonen, Kristiina Elstelä, Aira Samulin, Kristina Carlson, Olavi Uusivirta ja Antti Nylén. Heidän tarinansa on koonnut ja kirjoittanut Riitta Tulusto.

Tämä kissalukemisto on täynnä ihmeellisiä, hauskoja ja tunteikkaita tapahtumia ja sattumuksia. Myös kissattomalle lukijalle se tarjoaa mainion tutustumismatkan nelitassuisten maailmaan. Kirjassa on lämminhenkinen nelivärikuvitus.

**RIITTA TULUSTO** on toimittanut monia suosittuja runovalikoimia ja kirjoittanut lasten tietokirjoja sekä koulua ja kasvatusta koskevia kirjoja. Ammatiltaan hän on erityisopettaja.

Koko: 160 x 220 mm; n. **190** s.

**ISBN 978-952-288-112-0**; **Kl 84/67.45**; Ennakkohinta sid. **31,90**; **9/2014**

***Kiehtovaa kulttuurihistoriaa, tietoa ja elämyksiä väreistä***

**RIIKKA JUVONEN**

**Valon paletti**

**Retkiä värien maailmaan**

Mitä olisikaan maailma ilman värejä? Ainakin monin verroin yksitoikkoisempi, vailla vivahteita, sävyjä, tunnelmia. Kuinka turkoosi johdattaakaan ajatukset Välimeren aurinkoon ja kuinka suomalaisen luonnon nuori vihreä on keväällä täynnä lupauksia, kuinka kulta sädehtii valtaa ja loistokkuutta.

**Valon paletti** kertoo värien kiehtovasta maailmasta. Riikka Juvonen jäljittää teoksessaan värien moni-ilmeistä kulttuurihistoriaa ja kertoo niiden kantamista merkityksistä. Teos vie lukijan värien matkassa mausteentuoksuisille basaarikujille, taiteilijoiden työhuoneisiin, bysanttilaisten kirkkojen hämärään kuin karunherkkiin pohjoisen maisemiin. Värit ovat kaikessa moninaisuudessaan elämän rikkautta. Ne ohjaavat meitä. Ne herättävät ja kuvastavat tunteita. Ne ovat mukana elämämme jokaisessa hetkessä.

**RIIKKA JUVONEN** on kuvataiteilija ja kirjailija. Hänet tunnetaan runsaista maalauksistaan ja kuvituksistaan ja monipuolisesta kirjallisesta tuotannostaan. Juvonen on julkaissut mm. teokset **Sydänomena** (2009) ja **Onneksi en ole enää nuori** (2012).

Koko: **140 x 180** mm; n. **164** s.

**ISBN 978-952-288-111-3**; **Kl 70.01/04**; Ennakkohinta sid. **32,90**; **8/2014**

***Lapsi johdattaa ihmisyyteen***

**EERO OJANEN**

**Lapsen filosofia**

Lapsuus on mielikuvitusta, hetkessä elämistä, leikkiä sekä sadun ja toden sekamelskaa. Lapsi on meille jotakin alkuperäistä ja puhdasta, viattomuutta ja luottamusta. Olemme kaikki olleet lapsia, joten lapsen ja lapsuuden pitäisi siis olla meille tuttuakin tutumpaa. Silti ne usein unohtuvat. Sisäinen aikuinen raivaa sisäisen lapsen tieltään. Kasvaessamme voimme muuttua maailman lapsiksi. Jotkut meistä säilyvät lapsenomaisena. He ovat luonnonlapsia.

Eero Ojanen pohtii lasta ja lapsen olemusta. Miksi kaikkien kokemaan asiaan liittyy niin paljon arvoituksellisuutta? Mikä on lapsuuden paikka ja merkitys ihmisyydessä, ja onko se jollain tapaa jopa avain ihmisyyteen? Entä lapsen ja lapsuuden paikka yhteiskunnassa, kulttuurissa ja filosofiassa?

**EERO OJANEN** on yhteiskuntatieteiden lisensiaatti, vapaa kirjoittaja ja filosofi. Hänen laaja ja monipuolinen tuotantonsa käsittää sekä faktaa että fiktiota, usein samankin teoksen puitteissa. Hänen uusimmat teoksensa ovat **Koiran filosofia** (2012) ja **Järjen valossa** (2011).

Koko: **130 x 190** mm; n. **140** s.

**ISBN 978-952-288-141-0**; **Kl 11**; Ennakkohinta sid. **29,90**; **6/2014**

**Psykologia, elämäntaito, hyvinvointi**

***Hyvinvointia ei voi ostaa, se nousee omista valinnoista***

**SIRKKA SANTAPUKKI**

**Vapausvoima**

**Oivalla vastuun ilo**

Henkilöt, jotka sysäävät huonon olonsa tai arjen vastoinkäymiset

muiden kannettavaksi ovat kaikille tuttuja. Syy omaan pahaan oloon ja

arjen hankaluuksiin on milloin kenenkin ulkopuolisen, mutta ei koskaan

henkilön itsensä. Mitä nuo muita jatkuvasti vikovat henkilöt menettävätkään, sillä juuri oman vastuun oivaltaminen avaa tien aitoon

hyvinvointiin ja uskallukseen.

Sirkka Santapukki haastaa lukijan **Vapausvoimassa** pohtimaan, olemmeko oman elämämme ohjaksissa. Tärkeintä on oivaltaa vastuu ja siihen kätkeytyvä vapaus. Terve vastuullisuus ei ole lamaava taakka. Se on vapauden ja hyvinvoinnin kasvualusta, sillä teoillamme ja valinnoillamme ohjaamme elämäämme. Myös aiheeton syyllistäminen on helpompaa jättää omaan arvoonsa, kun vastuun kokemus piirtää rajat ja luo edellytykset aitoon vuorovaikutukseen.

**SIRKKA SANTAPUKKI** on hyvinvointikouluttaja, terveysvalmentaja ja suosittu luennoitsija. Hän on koulutukseltaan erikoissairaanhoitaja ja toiminut myös sairaanhoidon opettajana. Hän on kirjoittanut useita suosittuja teoksia, mm. **Oivallus – elämäsi eliksiiri**(2010) ja **Yhteys**(2013).

Santapukki asuu Pirkkalassa.

Koko: **135 x 210** m; n. **180** s.

**ISBN 978-952-288-124-3**; **Kl 17.3**; Ennakkohinta sid. **29,90**; **9/2014**

***Omaa elämäänsä pohdiskelevalle***

**PEPI REINIKAINEN**

**Elämässä eteenpäin**

**Irti uhriutumisesta**

Elämä on annettu meille elettäväksi. Joskus kuitenkin jämähdämme paikoillemme ja käperrymme kärsimiimme vääryyksiin. Tunnemme katkeruutta ja etsimme syyllisiä – uhriudumme ja tunnemme, että elämä on meille velkaa.

On lopulta itsestämme kiinni, miten raivaamme elämälle tietä. Elämässämme on monenlaisia uhriutumisen paikkoja, niin eri ikävaiheissa kuin arjessa, parisuhteessa ja työssä. Oma uhriutumisalttius on hyvä tunnistaa, ja siksi on rohkeasti syvennyttävä omaan elämänkaareen ja omiin juuriin.

Menneisyyden tutkiminen antaa ymmärrystä ja opettaa armollisuutta. Uhriutumisesta irrottautuminen vaatii vastuun ottamista mutta palkitsee vapauttamalla luottamusta ja rohkeutta – myös toisille jaettavaksi.

**PEPI REINIKAINEN** on kirjailija, psykoterapeutti ja suosittu luennoitsija. Hänet tunnetaan paitsi kaunokirjallisista teoksistaan myös kehittämästään elämänkaarikirjoitus-menetelmästä, jota hän on esitellyt kirjassaan **Elämänkaarikirjoitus ja ihmisen vuodenajat** (2007). Reinikainen on ohjannut lukuisia elämänkaarikirjoitusryhmiä.

Koko: **135 x 210** mm; n. **280** s.

**ISBN 978-952-288-113-7; Kl 17.3**; Ennakkohinta sid. **31,90; 10/2014**

***Omannäköisen isovanhemmuuden jäljillä***

**SAARA KINNUNEN**

**Isovanhemmuuden aika**

Isovanhemmuus saa pohtimaan elämänkulkua uudesta näkökulmasta. Millainen isovanhempi haluaa olla, mitä uusi elämänvaihe itselle tarkoittaa ja mitä viimeistään isovanhemmuuden avaama kolmas ikä omalla kohdalla merkitsee? Jokainen määrittää roolinsa isovanhempana itse, mutta siihen vaikuttavat myös monet muut asiat, mm. suhde lapsen vanhempiin, oma elämäntilanne ja välimatka lapseen. Isovanhempi on usein tuki ja turva, perinteiden välittäjä ja kasvattaja, mutta isovanhemmuuteen voi liittyä myös ongelmatilanteita tai kipeitä asioita.

Isovanhemmuus on taitolaji. Se haastaa oppimaan ja opettelemaan uutta. Rajanveto omien ja muiden tarpeiden välillä ei aina ole helppoa. Voiko tarjota apua? Voiko kieltäytyä? Saako neuvoa? Entä jos itse tarvitsee apua? Mitä jos isovanhemmuuden ihanteet ja arki eivät kohtaakaan? Varmaa on, että isovanhemmuus tuo elämään aivan uusia kokemuksia.

Sosiaalipsykologi ja perheneuvoja **SAARA KINNUNEN** on julkaissut useita lapsen ja nuoren kasvuun sekä perheeseen ja parisuhteeseen liittyviä teoksia, mm. **Kahden kauppa** (2007) ja **Anna mun olla lapsi**(2003, nid. 2005). Kirjoittaja asuu Vaasassa. Hän luennoi kirjojensa aiheista eri puolilla maata.

Koko: **135 x 210** mm; n. **144** s.

**ISBN 978-952-288-144-1;** Kl 17.3; Ennakkohinta sid. **29,90; 9/2014**

***Miten oppia armahtamaan itsensä?***

**ANNA-LIISA VALTAVAARA**

**Syyllinen olo**

Syyllisyydentunne ei aina kerro todellisesta syyllisyydestä. Oikea ja väärä syyllisyys sekoittuvat helposti ja jopa vahvistavat toisiaan. Molemmat ovat raskaita taakkoja, mutta aivan eri asioita keskenään. Ne syntyvät eri tavoin, siksi niistä vapaudutaankin eri tavoin.

Teos opastaa viisaasti tunnistamaan syyllisyydentunteiden viestejä, niiden alkuperää ja eroja sekä vaikutusta omaan elämään ja ihmissuhteisiin. Tarjolla on runsaasti vinkkejä, miten kohdata omat sitkeät itsesyytökset ja toisten aiheettomat syyllistämiset. On mahdollista löytää tie armolliseen ja arvokkaaseen elämään, terveen itsearvostuksen kokemuksiin. Kirjassa on rohkaisun sanoja myös Jumalan edessä syyllisyyttään pohtiville.

**ANNA-LIISA VALTAVAARA** on espoolainen kirjailija, joka on tehnyt pitkän työuran Kansan Raamattuseuran julistustyöntekijänä. Aiemmin ilmestyneitä: mm. suuren suosion saavuttanut teos **Kiltteydestä kipeät**(2003) sekä **Ainako anteeksi?** (2005), **Oikein kiltit** (2007) ja **Huolena huolehtiminen** (2009). Kaikista on otettu useita painoksia.

Koko: **130 x 210** mm; n**. 250** sivua

**ISBN 978-952-288- 125-0; Kl 17.3**; Ennakkohinta sid. **32,90**; **10/2014**

***Omakohtainen teos selviytyjäsukupolven vanhuudesta***

**KIRSTI IJÄS**

**Valoa vanhuuteen**

Suomessa oli vuoden 2012 lopussa n. 450 000 yli 75-vuotiasta. Toisin kuin vanhuudesta kertovat kirjat yleensä, *Valoa vanhuuteen* puhuu yli 75-vuotiaiden, vanhuuden loppuvuosia elävien, arjesta ja elämäntunnoista. Kirsti Ijäs kirjoittaa omien kokemustensa ja havaintojensa pohjalta. Hän käsittelee konkreettisesti muutoksia, pelkoja sekä kasvu- ja kehityshaasteita, joita korkea ikä tuo tullessaan. Viimeistään nyt on sovittava riidat ja hoidettava käytännön asiat kuntoon. Usein vanhuuteen liittyy yksinäisyyttä ja sairautta, mutta elämään voi virrata myös syvää kiitollisuutta. Kirjailija kertoo uskon ja rukouksen antamasta tuesta sekä siitä, millaista on vanhuksen hyvä saattohoito.

**KIRSTI IJÄS** on Hämeenlinnassa asuva kirjailija, jonka tekstin perustana on pitkä työura uskonnon, filosofian ja psykologian opettajana, kouluttajana sekä perheneuvojana. Viimeksi ilmestyneet: **Ikääntyvän ihmissuhteet** (2006), **Arvot asuvat kotona** (2009) ja **Sukupuu** (6., uud. p. 2012).

Koko: **120 x 180** mm; n. **160** sivua

**ISBN 978-952-288-103-8; Kl 17.3**; Ennakkohinta sid. **27,90**; **8/2014**

***Tehdään yhdessä maukasta ruokaa!***

**MARI MOILANEN**

**Sitä parempi soppa**

 **- mitä yhdessä kokataan**

Meidän soppaamme pistää lusikkansa koko perhe. Isot ja pienet kokkaavat yhdessä.

Se ei kuitenkaan tarkoita ruoan laadusta tai innovatiivisuudesta tinkimistä – päinvastoin! Lapset saavat elämänmakuisen karusellin perheen tutustuessa raaka-aineisiin laajalla skaalalla. Tuoretta reseptiikkaa syntyy muun muassa täysjyväviljoista, kurpitsasta, lehtikaalista, speltistä, kvinosta, banaanista, ruusukaalista – kaakaonibsejä, pähkinöitä ja kookossokeria unohtamatta. Ruokaohjeissa on selkeästi eroteltu osiot, jotka lapsi voi tehdä loihdittaessa yhteistä ateriaa arjen keskellä.

**Sitä parempi soppa** on kattaus tuoreita ja kiinnostavia reseptejä sekä vedet kielelle herauttavia ruokakuvia. Täysjyväisillä raaka-aineilla syntyy rustiikkista, mutta ehdottoman herkullista ja terveellistä – ja välillä aivan huikean maukasta – ruokaa niin arkeen kuin juhlaankin: leivonnaisia, lisukkeita, pääruokia ja snäksejä.

Kirja on **Jotain maukasta**-ruokablogin reseptinikkarin Mari Moilasen värikäs esikoisteos. Tuoreissa resepteissään ja persoonallisissa ruokakuvissaan Mari haastaa tavanomaisuuden ja kokkaa ruokaa twistillä, mutta pingottamatta – koko perheen kera.

**MARI MOILANEN**, FM, on ammattibloggaaja, sisällöntuottaja, ruokatoimittaja ja - valokuvaaja. Hän on myös bloggaajakoulutuksia järjestävän **Rock your Blog**-yrityksen toimitusjohtaja. Moilasella on takana pitkä ura henkilöstöjohdollisissa töissä, ohessa freelancetoimittajan töitä ja vuonna 2013 uramuutos yrittäjäksi ruoan saralla.

Koko: **190 x 225** mm; n. **180** s.

**ISBN 978-952-288-146-5; Kl 68.2;** Ennakkohinta sid. **29 ,00**; **8/2014**

***Voimaannuttavia tarinoita elämää ihmetteleville!***

**HELI PRUUKI – MARKKU ORSILA**

**Hoitavan tarinan helmiä**

Tarinoissa on ikiaikaista voimaa ja viisautta. Liity mukaan tarinan kertojien ja niistä ammentavien ketjuun! **Hoitavan tarinan helmiä** on aikaa kestävä kokoelma klassikkotarinoista uudempiin kertomuksiin. Lyhyiden kertomusten äärelle voi pysähtyä, kun kaipaa lohdutusta, virvoitusta ja voimaantumista. Tarinat sopivat myös avuksi kaikille, jotka työskentelevät ihmisten ja ihmisenä olemisen kysymysten parissa.

Hoitavan tarinan helmiä on kirja kaikille elämää miettiville, elämäniloa kaipaaville ja lohdutusta etsiville.

TT, pari- ja seksuaaliterapeutti **HELI PRUUKI** työskentelee Nurmijärvellä johtavana perheneuvojana. Vapaa-aika kuluu junnufutiksen ja hellan välissä.

Perheneuvoja ja pappi **MARKKU ORSILA** Seinäjoelta on alkanut uskoa tarinoiden ja kertomusten voimaan sen jälkeen, kun huomasi, miten paljon mukavampaa elämässä on eksyä kaksin kuin yksin.

Koko: **155 x 235** mm; n. **160** s.

**ISBN 978-952-288-130-4; Kl84**; Ennakkohinta sid. **32,00; 10/2014**

**- - -**

**Runo- ja lahjakirjat**

***Rauhallisen mielen sanoja***

**ANNA-MARI KASKINEN – MINNA L. IMMONEN**

**Kiireettömyyden lahja**

Itselleen voi antaa suuren lahjan hellittämällä hetkeksi. Mihinkään ei ole kiire, sillä kaikki on tässä, juuri sopivana, valmiina. Kun luottaa tähän päivään ja antaa elämän kantaa, havahtuu huomaamaan ympärillään kaikkea kaunista. Silloin sielu lepää.

Anna-Mari Kaskisen runot tuovat rauhallista mieltä. Runoja kuvittavat Minna L. Immosen täyteläiset akvarellit.

**ANNA-MARI KASKINEN** on monipuolinen kirjailija ja runoilija. **MINNA L. IMMONEN** on kuvittajana ikisuosikki.

Koko**: 210 x 210** mm; **48** s.

**ISBN 978-952-288-129-8;** Kl 82; Ennakkohinta sid. **24,90**; **9/2014**

***Kirja tulvillaan hyvää oloa***

**TIINA LAANINEN (toim.) JA MINNA L. IMMONEN (kuvitus)**

**Onnenhetkiä**

Onnenhetket auttavat meitä jaksamaan, ne rauhoittavat, ilostuttavat ja kannustavat. Ne maustavat elämän ja tuovat siihen sävyjä. Joskus tuollainen hetki on nopea häivähdys, joskus se pysäyttää meidät ja saa kiireenkin seisahtumaan.

**Onnenhetkiä**-teokseen valitut tekstit johdattavat etsimään tärkeitä asioita elämässä ja löytämään pieniä ja isoja onnenhetkiä arjen keskelle. Minna L. Immosen akvarellikuvitus muistuttaa noiden hetkien kauneudesta.

**TIINA LAANINEN** on viestinnän opettaja ja toimittaja. Kuvittaja **MINNA L. IMMONEN** tunnetaan eritoten suosituista postikorteistaan. He ovat aiemmin tehneet yhdessä mm. **Enkelihymyjä** (2011) ja **Rauhallisia hetkiä** (2013).

Koko: **210 x 180** mm; n**. 48** s.

**ISBN 978-952-288-142-7; Kl 80**; Ennakkohinta sid. **24,90**; 5/2014

***Viisasta elämänhahmotusta; puhetta päivänsankarille***

**HELENA CASTRÉN**

**MINNA L. IMMONEN**

**Anna elämän kantaa**

Merkkipäivä on eräänlainen taitekohta. Silloin pysähdytään miettimään, mitä kaikkea vuodet ovat tuoneet tullessaan. Helena Castrén antaa lukijalle ikään kuin peilin, johon katsoen voi puntaroida elettyä elämää. Raamatusta tutut kolme sisarusta käyvät kirjassa vuoropuheluun lukijan kanssa. Moni tunnistaa heissä itsensä: Työn ja touhun vuosina olemme kuin Martta, mutta on aikoja, jolloin saa asettua hiljaa kuuntelemaan kuin Maria. Joskus taas on aika ponnistaa irti kahleista kuten Lasarus. Kirja auttaa ymmärtämään omaa elämänhistoriaa ja katsomaan hyväksyen kaikkea, mitä on ollut, mitä on ja mitä on tuleva. Tyytyväisyyttä kannattaa opetella. Taivaan kansalainen löytää voimaa uskosta ja rukouksesta.

**HELENA CASTRÉN** on pappi ja psykoterapeutti, joka työskentelee eteläsavolaisen Puumalan seurakunnan kirkkoherrana. Aiempaa tuotantoa mm. **Surukodin kirja**(2012, 4. painos 2014).

Koko: **240 x 210** mm; **48** s.

**ISBN 978-952-288-118-2; Kl 24.1**; Ennakkohinta sid. **18,90**; **8/2014**

*Mitä mummi ja vaari mahtavat asioista ajatella? Mitä he ovat kokeneet?*

**Kari Paavilainen ja Maija Paavilainen**

**Mummolan kirja**

**Isovanhemmat kertovat**

Missä mummi ja vaari tapasivat? Fanittiko mummi Paul Ankaa – ja fanittaako edelleen? Mitä taitoja isovanhemmat haluaisivat vielä oppia, entä opettaa?

Täytettävä **Mummolan kirja** johdattelee isovanhemman kertomaan omasta elämästään lapsenlapsilleen ja lapsilleen. Samalla kirjataan ylös edeltävien sukupolvien elämää ja suvun tapoja. Kahden kokeneen isovanhemman laatiman teoksen aihepiirit kutsuvat muistelemaan niin elämän pieniä kuin suuriakin käänteitä ja jakamaan itselle tärkeitä asioita, arvoja ja ajatuksia. Täytettynä kirja on korvaamattoman arvokas lahja ja ainutkertainen matkaeväs. Sanna Pelliccionin raikkaasti kuvittama teos sopii lahjaksi isovanhemmalle ja täytettynä kaikenikäisille lapsenlapsille. Uudistettu painos vuonna 2008 ilmestyneestä teoksesta **Isovanhemmat kertovat.**

Maija ja Kari Paavilainen ovat 14 lapsen isovanhempia. **MAIJA PAAVILAINEN** on kirjoittanut ja kuvittanut lukuisia suosittuja aforismikokoelmia. **KARI PAAVILAINEN** työskenteli sotilaspappina Sodankylässä, Kairossa, Kirkkonummella ja Hämeenlinnassa, missä Paavilaiset asuvat vieläkin.

Koko: **195 x 225** mm; **64** s.

**ISBN 978-952-288-102-1; Kl 17.3/14.8**; Ennakkohinta sid. **24,90; 5/2014**

***Lämmittävä lahja syksyyn ja talveen***

**MAIJA PAAVILAINEN**

**Valovoimaa**

Syksyiseen hämärään tarvitaan valovoimaa. Sitä löytyy tähdistä, kimmeltävistä hangista ja pihalyhdystä. Sitä saa myös teatteri-illoista, vastaantulijan hymystä ja iloisen värisestä villahuivista. Kun olo on tyyni ja lämpöinen, säteilee valovoimaa myös muille.

**MAIJA PAAVILAINEN** on kirjoittanut ja kuvittanut lukuisia suosittuja aforismikokoelmia, muun muassa **Mummo on rautaa**(2013), **Villasukkavoimaa** (2013) ja **Ryppylogiaa** (2013). Häneltä on ilmestynyt myös proosateoksia, ja hänet on palkittu monipuolisesta tuotannostaan kirkon tiedonvälityspalkinnolla.

Koko: **170 x 163** mm; n. **72** s.

**ISBN 978-952-288-136-6; Kl 10.8;** Ennakkohinta sid. **18,90**; **8/2014**

***Jouluista mieltä ja lokoisaa olemista***

**LEENA HIETAMIES JA PÄIVI MAANAVILJA (KUVITUS)**

**Tonttufilosofiaa**

**Eli miten vanhakin nyt nuortuu**

Kirja täynnä joulun iloa ja leppoisaa mieltä. Otsa kurtussa ei kannata synkistellä, se on tonttujen tärkein nuoruuseliksiiri. Vaikka joulun aikaa tontuilla on tunnetusti kiire, ne osaavat myös hitaasti kiirehtimisen jalon taidon. Sinne tänne singahtelu ei kannata, vaan tonttujen viisautta on ottaa rennosti. Pyjamapäiviä kannattaa siis viettää! Ja paras jouluilo on jaettu ilo! Tonttujen oivallukset elämäntaidosta ovat opiksi ja hyödyksi kaikille kilteille aikuisille.

Leena Hietamiehen hyväntuulisten tekstien tunnelmaa korostaa Päivi Maanaviljan iloinen tonttukuvitus.

**LEENA HIETAMIES** on toimittaja ja kirjailija, joka on kirjoittanut sekä aikuisille että lapsille. Hänen viimeisin teoksensa on **Arki on juhlaa** (2014). **PÄIVI MAANAVILJA** on tunnettu kukka-aiheisista akvarelleistaan, jotka kuvittavat myös **Hyvillä mielin** -teosta (2014).

Koko: **215 x 152** mm; n. **48** s.

**ISBN 978-952-288-143-4; Kl 10.8**; Ennakkohinta sid. **18,90; 10/2014**

***Lahjaksi hyvän mielen ajatuksia***

**LEENA HIETAMIES – MINNA L. IMMONEN (kuvitus)**

**Elämä maistuu hyvältä**

**Nalleviisautta**

Aina välillä on hyvä vetää syvään henkeä, tuuletella ajatuksiaan ja katsella ympärilleen. Silloin huomaa, että hyvä elämä löytyy läheltä. Onhan juuri tänään mitä hienoin päivä!

Rento nallemeininki on elämäntaitoa parhaimmillaan.

Tämä kirja on lempeä hyvän mielen lahja ystävälle. Sen kruunaavat Minna L. Immosen rutistettavan ihanat nallekuvat. Kirja kuuluu Nalleviisautta-sarjaan. Hietamies ja Immonen ovat yhdessä aiemmin julkaisseet sarjaan kuuluvan kirjan **Arki on juhlaa** (2014).

Koko: **175 x 175** mm; n. **48** s.

**ISBN 978-952-288-117-5; Kl 10.8;** Ennakkohinta sid. **18,90**; **9/2014**

***Rakastetun lyyrikon puhuttelevia runoja***

**MAARIA LEINONEN**

**Hoida meitä hiljaisuus**

*Pianhan se aika taas*

*kun sininen sade putoaa*

*maan vihreille innolla odottaville kämmenille*

*kuin siunaus.*

*Hiirenkorvalatvat viuhtovat*

 *piiskaavat*

*pilviä auringon edestä.*

Maaria Leinosen väkevissä runoissa väikkyvät elämän kaikki sävyt. Rakastetun lyyrikon postuumissa teoksessa katse palaa elettyihin päiviin. Arvokkainta on käsillä oleva hetki, ja tärkeintä on säilyttää toivo, aina. Miten paljon elämässä onkaan kiitoksen arvoista. Puhutteleva, tunnelmaltaan seesteinen teos sopii moniin tilanteisiin, ja sillä on annettavaa Leinosen runojen ystävien lisäksi kaikille elämänkulkua pohdiskeleville ja rohkaisua kaipaaville.

Koko: **140 x 190** mm; **64** s.

**ISBN 978-952-288-096-3; Kl 82.2;** Ennakkohinta sid. **24,90; 4/2014**

**MAARIA LEINONEN** (1933–2013)on tunnettu lyyrikko. Hänen laaja tuotantonsa käsittää yli kolmekymmentä runoteosta, mm. **Huomisen ovella** (2012) sekä kokoomateokset **Elämä on enemmän** (2011) ja **Ilo siltana päiväsi yli**(2008).

*”Ulkoinen onni on sattumaa, mutta sisäisen onnen rakentaa jokainen itse itselleen.”*

**Paljon, paljon onnea**

Onnea – sitä tarvitaan aina. Onni ei ole vaikeasti saavutettavissa, ainakin jos uskoo tätä pientä, herttaista kirjaa. Siihen on koottu onnesta ja onnellisuudesta kertovia ajatelmia ja sitaatteja iloksi ystävälle tai päivänsankarille.

Alkuteos: **Ich wünsch dir alle Glück der welt!;** Suomennos**: Sirpa Hietanen**

Koko: 10,5 x 16,5 mm; n. 56 s.

ISBN 978-952-288-126-7; **Kl 10.8**; Ennakkohinta sid. **13,90**; **7/2014**

**Hengellinen elämä, teologia**

***Kun usko eletään todeksi***

**BJÖRN VIKSTRÖM**

**Sana tulee näkyväksi**

Millaista on elävä teologia? Piispa Björn Vikström käsittelee paimenkirjeessään uskoa – sitä, miten ihminen voi elää Sanan todeksi omassa arjessaan. Toisin kuin joskus luullaan, kristityn ajattelun ei tarvitse polkea paikoillaan tai olla staattista. Sen sijaan myös uskova elää ja toimii nykyajassa ja muuttuvassa yhteiskunnassa. Hän tekee pyhiinvaellusta tässä ja nyt yhdessä lähimmäistensä kanssa, Raamatun näyttäessä suuntaa. Kristitty palvelee Jumalaa palvelemalla lähimmäistään. Hänen tulee kuunnella muita ja käydä kunnioittavaa vuoropuhelua toisten kanssa. Tässä on myös kirkolle haastetta: millaista seurakunnassa eläminen on – millaista se voisi olla.

**BJÖRN VIKSTRÖM** (s. [1963](http://fi.wikipedia.org/wiki/1963)) on [teologian](http://fi.wikipedia.org/wiki/Teologia) [tohtori](http://fi.wikipedia.org/wiki/Tohtori) ja [Suomen evankelis-luterilaisen kirkon](http://fi.wikipedia.org/wiki/Suomen_evankelis-luterilainen_kirkko) ruotsinkielisen [Porvoon hiippakunnan](http://fi.wikipedia.org/wiki/Porvoon_hiippakunta) piispa. Hän on Porvoon hiippakunnan seitsemäs piispa. Vikström vihittiin [papiksi](http://fi.wikipedia.org/wiki/Pappisvirka) 1988 ja hänet valittiin piispaksi 2009.

Alkuteos: **Mer än ord;** Suomennos: **Anja Ghiselli**

Koko: **125 x 190** mm; n. **180** s.

**ISBN 978-952-288-108-3**; **Kl 24.2**;Ennakkohinta nid. **29,80**; **9/2014**

***Miten pääsen eteenpäin häpeästä ja syyllisyydestä?***

**PAAVO KETTUNEN**

**Häpeästä hyväksyntään**

Ihmisellä on ikävä toisen luo ja halu olla vuorovaikutuksessa toisten kanssa. Silti suurimpia pelkojamme ovat ”minä en riitä”, ”minua ei rakasteta”. Moni kysyy: Kelpaanko toisille – entä Jumalalle? Moni kokee, ettei hän kelpaa eikä ole tarpeeksi hyvä. Nolous, riittämättömyys, vieraus, itsetunto-ongelmat ja ulkopuolisuuden kokemus voivat kertoa häpeästä. Häpeän ja syyllisyyden tunteet vaikuttavat sosiaaliseen elämäämme, ihmissuhteisiimme, mutta myös jumalasuhteeseemme. Tämä kaikki vaikuttaa voimakkaasti psyykkiseen, sosiaaliseen, seksuaaliseen ja hengelliseen elämään. Ruokkiiko uskonnollinen julistus synnistä, syyllisyydestä ja anteeksiantamuksesta syyllisyyttä ja häpeää? Onko häpeästä mahdollista päästä irti vai täytyykö sen kanssa vain oppia elämään?

Teos käsittelee häpeää sekä yksilön henkilökohtaisena kysymyksenä että yhteisön näkökulmasta. Siinä etsitään teitä kohti hyväksyntää, kohti sitä, että yksilö tulisi nähdyksi kokonaisuutena ja omana itsenään.

**PAAVO KETTUNEN** (teol. tri.) on käytännöllisen teologian professori Itä-Suomen yliopistossa. Hän on tutkinut mm. sielunhoitoa, spiritualiteettia ja diakoniaa sekä kysymyksiä, joissa liikutaan teologian ja psykologian rajalla. Hänen aiempia teoksiaan ovat mm. **Kätketty ja vaiettu – Suomalainen hengellinen häpeä, Auttava kohtaaminen I: sielunhoidon perusteet ja teologia, Suomalainen rippi ja Leipää vai läsnäoloa?**

Koko: **130 x 210** mm; n. **250** s.

**ISBN 978-952-288-120-5; Kl 17.3/25.4**; Ennakkohinta, sid. **32,90; 11/2014**

***Jatkoa kiitetylle evankeliumikommentaarille***

**RAIMO HAKOLA & NIKO HUTTUNEN & OUTI LEHTIPUU**

**Maan suola**

**Kirkkokäsikirjan evankeliumitekstien kommentaari, 3. vuosikerta**

Uuden testamentin neljä evankeliumia ovat Raamatun keskeisintä aineistoa. Jokaiselle pyhäpäivälle on määritelty oma tekstinsä, josta saarnataan kirkoissa joka puolella Suomea. Tutkijat Raimo Hakola, Niko Huttunen ja Outi Lehtipuu ovat kirjoittaneet kolmannen vuosikerran teksteihin ajantasaisen suomalaisen kommentaariteoksen. Teos on samaa sarjaa kuin aiemmin ilmestynyt ensimmäisen vuosikerran tekstien kommentaari **Alussa oli Sana** (Kirjapaja 2013). – ”Hakolan ja Lehtipuun teos on tullut huutavaan tarpeeseen. – – On toivottavaa, että Hakola, Lehtipuu ja kustantaja päätyvät julkaisemaan myös toisen ja kolmannen vuosikerran evankeliumien selitykset.” – Sini Hulmi, Teologinen Aikakauskirja 4/2013.

**RAIMO HAKOLA, NIKO HUTTUNEN** JA **OUTI LEHTIPUU** ovat Uuden testamentin eksegetiikan dosentteja Helsingin yliopistossa. Hakolan tutkimusalaa on erityisesti Johanneksen evankeliumi, Huttusen antiikin filosofian ja varhaisen kristinuskon

suhteet sekä Raamatun vaikutushistoria, ja Lehtipuu on tutkinut Luukkaan evankeliumia. Raimo Hakola ja Niko Huttunen ovat myös pappeja.

Koko: **155 x 235** mm; n. **380** s.

**ISBN 978-952-288-135-9**; **Kl 22.21**; Ennakkohinta sid. **43,90; 11/2014**

***Rakastetun eetikon pohdintaa ihmisen salaisuudesta – jälleen saatavana!***

**MARTTI LINDQVIST**

**Pieni kirja ihmisestä**

*”Tarina tarvitsee kuuntelijan. Jos ei tule kuulluksi, ei myöskään voi tulla hyväksytyksi. Minut nähdään tarinani kautta, kun joku tulee siihen mukaan, ottaa sen vakavasti ja liittää sen omaan tarinaansa."*

Martti Lindqvist kiteyttää ihmisenä olemisen ytimen: ei ole minua ilman sinua. Koska ihmisellä on myös varjonsa, on armollista, että hän voi turvautua itseään suurempaan. Kirjoittaja pohtii ihmisen kokemusta tuonpuoleisesta ja pyhyydestä – elämän salaisuutta.

**Pieni kirja ihmisestä** julkaistaan uudessa ulkoasussa yhdessä toisen suosikin, Tuomo Mannermaan **Pieni kirja Jumalasta** -teoksen kanssa.

**MARTTI LINDQVIST** (1945–2004) oli teologian tohtori, kouluttaja ja tuottelias kirjailija sekä terveydenhuollon etiikan dosentti Tampereen yliopistossa ja sosiaalietiikan dosentti Helsingin yliopistossa.

Koko: **115 x 170** mm; n. **110** s.

**ISBN 978-952-288-106-9;** Kl 23; Ennakkohinta sid. **23,90**; **9/2014**

***Pohdintaa Jumalan salaisuudesta – toiveklassikko jälleen saatavana!***

**TUOMO MANNERMAA**

**Pieni kirja Jumalasta**

*"Jumala alkaa tulla todelliseksi vasta ymmärtäessämme, mitä rakkaus on, ja rakkaus alkaa tulla ymmärretyksi vasta, kun ymmärrämme, mitä Jumala on.”*

Miten Jumala on läsnä tämän päivän maailmassa ja yksityisen ihmisen elämässä? Miten hän on mukana elämän onnistumisissa ja epäonnistumisissa? Miten Jumala toimii? Missä näkyy Jumalan rakkaus?

Näihin kysymyksiin etsii vastausta professori Tuomo Mannermaa. Mannermaan viisasta pohdintaa Jumalasta – tätä klassikkoa – on pitkään toivottu uusintapainoksena. Nyt **Pieni kirja Jumalasta** julkaistaan uudessa ulkoasussa yhdessä toisen suosikin, Martti Lindqvistin **Pieni kirja ihmisestä** -teoksen kanssa.

**TUOMO MANNERMAA** (s. 1937) on [Helsingin yliopiston](http://fi.wikipedia.org/wiki/Helsingin_yliopisto) [ekumeniikan](http://fi.wikipedia.org/wiki/Ekumeniikka) [professori](http://fi.wikipedia.org/wiki/Professori) emeritus ja kansainvälisesti tunnetuimpia [Luther](http://fi.wikipedia.org/wiki/Martti_Luther)-tutkijoita. Hän on toiminut [sosiaalietiikan](http://fi.wikipedia.org/w/index.php?title=Sosiaalietiikka&action=edit&redlink=1) ja [systemaattisen teologian](http://fi.wikipedia.org/wiki/Systemaattinen_teologia) apulaisprofessorina sekä ekumeniikan professorina eläkkeelle siirtymiseensä asti. Hän sai Suomen luterilaisen kirkon [Pyhän Henrikin ristin](http://fi.wikipedia.org/wiki/Pyh%C3%A4n_Henrikin_risti) vuonna 2007.

Koko: **115 x 170** mm; n. **110** s.

**ISBN 978-952-288-107-6; Kl 23;** Ennakkohinta sid. **23,90; 9/2014**

***Kuvia ja sanoja kauneudesta ja elämän merkityksellisyydestä – hieno hengellinen lukemisto ystäväksi vuoden matkalle***

**ERKKI JOKINEN**

**Näkemisen portilla**

**Vuosi katselemisen askelissa**

”Mistä ei voi puhua, se on kuvattava.”

**Näkemisen portilla** on kirja kauneuden tajuamisesta ja tutkimusmatka ennen näkemättömään. Hienot luontokuvat ja syvältä luotaavat tekstit viitoittavat matkaa, joka jaksottuu päivä kerrallaan koko vuoden mittaiseksi. Lukemisen ja katselemisen voi aloittaa mistä päivästä tahansa. Kuvat eivät koristele sanoja eivätkä sanat selittele kuvia, vaan kuvat ja sanat puhuvat yhteistä kieltä luomistekojen kauneudesta. Tuo kauneus kutsuu lukijaa näkemään, miten kaikella on tarkoitus ja miten arvokas ihminen on, kun hän on Jumalan kuva.

**ERKKI JOKINEN** on helsinkiläinen pastori, kirjailija ja luonnonkuvaaja. Hän on työskennellyt opetustehtävissä Suomessa ja Venäjällä sekä kirjoittanut mm. teokset **Idänkohtaus**(Vuoden kristillinen kirja 2005) ja **Muukalainen** (Vuoden kristillinen kirja -finalisti 2011).

Koko: **150 x 190** mm; n. **380** sivua

**ISBN 978-952-288-115-1; Kl 24.1**; Ennakkohinta **29,80; 10/2014**

***Matkaevääksi kirkkovuoteen***

**ANNA-MARI KASKINEN – MIIKKA RUOKANEN – YRJÖ SARIOLA (TOIM.)**

**Sanan aika 2014–2015**

**Raamattua vuoden jokaiselle päivälle**

**Sanan aika** elää mukana luterilaisessa kirkkovuodessa. Se tarjoaa Raamatun tekstin arkeen ja juhlaan. Kätevän kokoinen kirja kulkee helposti mukana ja sopii sekä yksityiseen hartaudenharjoitukseen että yhdessä luettavaksi.

Pieni hartauskirja toimii myös oivana apuvälineenä hengellisen työn tekijöille. Sanan aika johdattaa kirkkovuoden juhlien teksteihin ja tukee rukouselämää. Tänä vuonna kirjan sisältö tukee evankelisluterilaisen kirkon vuositeemaa, joka on vieraanvaraisuus.

Vuosittain uusiutuva Sanan aikaon vakiinnuttanut paikkansa yhtenä suomalaisten eniten käyttämistä päivittäisistä hartauskirjoista.

Sanan ajan ovat toimittaneet monivuotisella kokemuksella ja asiantuntemuksella kirjailija **ANNA-MARI KASKINEN**, professori **MIIKKA RUOKANEN** ja emerituspiispa **YRJÖ SARIOLA**.

Koko: **90 x 155** mm , n. **140** s.

**ISBN 978-952-288-121-2; Kl 24.1;** Ennakkohinta sid.**7,30; 10/ 2014**

***Pieni antologia Henri J. M. Nouwenin tuotannosta – helmi hengellisen kirjallisuuden ystävälle***

**HENRI J. M. NOUWEN**

**Sydämen levollisuudesta**

**Sanoja keskeltä elämää**

**Toimittanut Ritva Kostamo**

Henri J. M. Nouwen oli pidetty pappi, yliopistonopettaja, sielunhoitaja ja kirjailija, joka kertoi teoksissaan avoimesti ja rehellisesti omista henkilökohtaisista haavoistaan ja taisteluistaan. Monet ovat löytäneet hänen kirjoistaan enemmän kuin ovat osanneet etsiäkään. **Sydämen levollisuudesta**on pieni antologia, johon on koottu Nouwenin hengellisesti hoitavia ajatuksia hänen keskeisistä teoksistaan. Antologian teemoja ovat oman sisäisen rukoustavan etsiminen ja kutsumuksen seuraaminen, luottamus, kiitollisuus ja vieraanvaraisuuden voima – sekä Jumalan rakkaus, joka kutsuu palaamaan ”kaukaisesta maasta” kotiin. Sydämen levollisuudesta avaa lukijalleen Nouwenin lämmintä ja ajatonta viisautta.

**HENRI J. M. NOUWEN** (1932–1996) oli hollantilainen katolinen pappi ja yliopistonopettaja, joka asui viimeiset vuotensa Toronton lähellä kehitysvammaisten yhteisössä. Laajasta tuotannosta on suomennettu mm. **Erämaasta puutarhaan** (1986), **Läpi pimeän yön** (1997) ja **Tuhlaajapojan paluu**; uud. **Kotiinpaluu**(2004).

**RITVA KOSTAMO** on espoolainen filosofian maisteri ja Kirjapajan kustannustoimittaja.

Koko: **115 x 180** mm; **112** sivua

**ISBN 978-952-288-119-9;** Kl 24.1; Ennakkohinta sid. **26,90; 10/2014**

***”Kaikenlaiset asiat kääntyvät hyväksi”***

**JULIANA NORWICHLAINEN**

**Jumalan rakkauden ilmestys**

Englantilainen Juliana Norwichlainen (1342 – n. 1416) oli keskiajan suuri mystikko ja näkijä. Hän sai noin kolmikymmenvuotiaana sairausvuoteella ilmestyksiä, joista alkoi uusi vaihe hänen hengellisessä elämässään. Juliana vetäytyi erakkomajaan ja kirjoitti näkynsä muistiin. Hänen merkittävyytensä perustuu hänen kykyynsä ilmaista selkeästi vaikeitakin teologisia ajatuskulkuja. Hän kuvaa syvää yhteyttään Jumalaan läheisen ja kotoisan rakkauden ilmentymänä. Tällä rakkaudella hän lohdutti myös aikalaisiaan. Julianan Herralta kuulemat sanat asioiden kääntymisestä hyväksi ovat yhä tunnetut: ”Kaikki kääntyy hyväksi, kaikki kääntyy hyväksi, kaikenlaiset asiat kääntyvät hyväksi.” Kirja kuuluu Hengen tie -sarjaan.

**JULIANA NORWICHLAINEN** (1342 – n. 1416) oli englantilainen mystikko ja näkijä. Hän vetäytyi erakkomajaan ja kirjoitti siellä saamansa ilmestykset muistiin.

Kokoelman suomentanut sekä johdannon ja selitykset laatinut **PAAVO RISSANEN** oli pastori ja dogmatiikan dosentti sekä kirjailija ja suomentaja.

Koko: **120 x 195** mm; n. **270** s.

**ISBN 978-952-288-133-5**; **Kl 24;** Ennakkohinta nid. **18,90**; **10/2014**

***Karjalassa murre on kepeää – murrekirjojen klassikon uusi tuleminen***

**MATTI J. KURONEN**

**Karjalaisii katkismus**

**”Ko haastat ni älä sekota miun nimiäin kaikkii juttuheis.”**

**”Muista pittää rokuliikii.”**

Näin kuuluu toinen ja kolmas ”rotokolla” karjalan murteella. Karjalaisii katkismus esittää kristinopin valoisalla elämänasenteella ja huumorinkukka korvan takana. Silti puhutaan vakavasti elämän pelisäännöistä, uskon tunnustamisesta ja sen hoitamisesta.

Uusi painos karjalaisen kansan tiukasta vaatimuksesta.

Rovasti **MATTI J. KURONEN** (s. 1940) on kotoisin Lappeenrannasta ja työskentelee siellä perheasiain neuvottelukeskuksen johtajana. Laajassa kirjallisessa tuotannossaan hän on käsitellyt mm. parisuhdetta, johtamistaitoa ja miesnäkökulmaa.

Koko: **110 x 185** mm; **112** s.

**ISBN 978-951-625-641-5; Kl 23;** Ennakkohinta sid. **19,90**; **5/2014**

***Tie syvempään tietoisuuteen / ”…tulen tähän hetkeen kokeakseni, että elämä on nyt…”***

**ANTHONY DE MELLO**

**Lähteillä**

**Hengellisten harjoitusten kirja**

*”Mitä ovat ne elämän pikkuseikat, jotka ovat suurentuneet yksin olemisen puutteen takia? – Mitä ovat ne isot asiat, joita olen pitänyt liian pieninä antaakseni niille aikaani?”*

Rakastetun Anthony de Mellon mietiskelyt opastavat matkalle hiljaisuuteen ja sisäiseen katselemiseen. Kirjailijan aiheet nousevat usein Raamatusta ja tavallisesta elämästä. Kirjan ajatukset haastavat tarkastelemaan maailmaa uusin silmin. Ne eivät pysähdy pintaan, vaan vievät lukijan monenlaisten kiehtovien näköalojen ääreen – omaan tietoisuuteen ja sisimpään tutustumiseen, ja sen myötä rauhoittumiseen. **Lähteillä** julkaistaan nyt uusintapainoksena tuoreessa ulkoasussa.

Intialainen jesuiittapappi ja psykoterapeutti **ANTHONY DE MELLO** (1931–1987) oli rajoja ylittävä hengellisyyden ja henkisyyden pohtija. Hänen kirjojaan ovat mm. **Kuuletko linnun laulun**(2008), **Viisauden välähdyksiä** (2009), **Rakkauden tiellä** (2013)*,* **Yhden minuutin filosofiaa**(2013) ja **Ilma jota hengität** (2014).

Alkuteos: **Wellsprings: a book of spiritual exercises;** Suomennus: **Mikko Peura**

Koko: **120 x 195** mm; n. **140** s.

**ISBN 978-952-288-105-2; Kl 17.3 /24**; Ennakkohinta **23,90**; **10/2014**

**Musiikki**

***Taas saatavana: kaivattua materiaalia aloittelijoiden kuorolle***

**SIRPA LAMPINEN**

**Parasta on laulaa**

**Lauluja laulamattomille**

Yhdessä laulaminen lisää tunnetusti hyvinvointia, mutta usein se jää vain haaveeksi, kun ihminen kokee olevansa laulutaidoton. Tätä ongelmaa paikkaamaan on eri puolille Suomea syntynyt laulutaidottomiksi itsensä kokeville tarkoitettuja kuoroja.

**Parasta on laulaa** -kirja tarjoaa kaivattua materiaalia laulutaidottomien kuoroille. Mukaan on koottu sopivia vanhoja ja uusia lauluja nuotteineen. Lisäksi kirjassa on kuorojen vetäjille ja kuorolaisille tarkoitettu opastusjakso.

**SIRPA LAMPINEN** on jyväskyläläinen kanttori ja laulukouluttaja. Hänellä on pitkä kokemus laulutaidottomien kuoron vetämisestä.

Koko: **175 x 250** mm; **96** sivua

**ISBN 978-951-607-947-2; Kl 78.34**; Ennakkohinta sid. **19,90; 5/2014**

**Harrastukset**

***Kesytä kuriton pallo ja opi salibandytaituriksi!***

**JUKKA JYLHÄ ja MIRVA JYLHÄ**

**Kesytä pallo**

**Salibandya kouluikäisille**

Salibandy tarjoaa vauhtia, energiaa ja nopeita käänteitä! Miten ohjata salibandykerhoja ja -leirejä niin, että kaikilla on taitotasosta riippumatta hauskaa ja vaativimmatkin harrastajat oppivat uutta?

**Kesytä pallo -****Salibandya kouluikäisille**

on käsikirja kaikille, jotka haluavat harrastaa salibandya vapaamuotoisesti mutta saada pallon haltuun, tarkentaa omaa pelisilmäänsä ja viilata pelitekniikoita ja -taktiikoita kuntoon. Erityisesti opas auttaa salibandykerhojen ja harrastusryhmien ohjaajia: kirjaan on koottu vinkkejä harjoituksien vetämiseen aina alkulämmittelyleikeistä kikkavinkkeihin.

Nelivärikuvitus ja monipuoliset taktiikkakaaviot auttavat kerhojen suunnittelussa ja koululaisten ohjaamisessa kohti salibandyn saloja.

Teos on hyvä käsikirja ja johdatus lajiin myös joukkuepelaamisen aloittavalle nuorelle pelaajalle.

**JUKKA JYLHÄ** on kilpailullisen salibandyn pioneereja. Hän on toiminut valmentajana, salibandyseurojen johtotehtävissä ja miesten 1.-2. divisioonan edustusjoukkueiden joukkueenjohtajana. Jylhä työskentelee koulutus- ja markkinointitehtävissä Poikien ja tyttöjen keskuksessa (PTK).

**MIRVA JYLHÄ** on tekstintekijä ja kuvittaja. Hän on harrastanut aktiivisesti jalkapalloa, vaikka salibandykipinäkin iski jo alle kouluikäisenä. Koulutukseltaan hän on miljöösuunnittelun insinööri ja työskentelee päätoimisesti maankäyttöasioiden parissa. Mirva Jylhä on Jukka Jylhän tytär.

Koko: **175 x 235** mm; n. **200** s.

**ISBN 978-952-288-137-3; Kl 79.3** Ennakkohinta, nid. **26**; **8/2014**